„Le sunt recunoscător prietenilor mei, cunoştinţelor mele şi oamenilor care m-au ajutat, uneori cu riscul vieţii, să trec graniţa şi să fiu în siguranţă”, a spus Rasoulof pe Instagram, textul fiind însoţit de o înregistrare video în care pot fi văzuţi munţi înzăpeziţi.
La rândul său, avocatul Babak Paknia a precizat: „confirm că Mohammad Rasoulof a părăsit Iranul şi va participa la Festivalul de la Cannes”. Cea de-a 77-a ediţie a Festivalului de Film de la Cannes, începe marți, 14 mai în sudul Franţei, și include în selecţia sa noul film al lui Mohammad Rasoulof, „The seed of the sacred fig”.
„Trebuie să termin rapid ultimele retuşuri post-producţie” la film, a subliniat Rasoulof în postarea sa de pe Instagram.
Confiscarea bunurilor și plată unei amenzi
Avocatul Babak Paknia a scris miercuri pe reţeaua socială X că un tribunal din Teheran l-a condamnat pe Mohammad Rasoulof, în vârstă de 52 de ani, la opt ani de închisoare, dintre care cinci cu executare, şi la lovituri de bici.
Conform apărătorului cineastului, magistraţii au declarat că la originea pedepsei se află o încălcare a securităţii naţionale. Rasoulof a fost obligat, de asemenea, la plata unei amenzi și confiscarea bunurilor. În urmă cu un an, acestuia i s-a interzis să călătorească în străinătate.
El a fost eliberat din închisoarea Ewin din Teheran în februarie 2023, după aproximativ şapte luni de detenţie. Înainte de a fi trimis după gratii, regizorul a criticat prăbuşirea unui centru comercial din oraşul Abadan din sud-vestul Iranului, care s-a soldat cu numeroase decese.
Rasoulof, care a fost recompensat cu Ursul de Aur la Berlinala din 2020 pentru filmul său filmul „There is No Evil”, despre pedeapsa capitală în Iran, este considerat critic la adresa regimului din ţara natală. El a trăit alternativ la Teheran şi la Hamburg şi şi-a continuat activitatea, în pofida faptului că i s-a interzis să realizeze filme.